**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.15:00

Rīgā, 2018. gada 19.aprīlī Nr.5

Sēdi vada: **Artis Dzirkalis** – Latvijas Būvniecības padomes priekšsēdētājs

Sēdē piedalās: **Guntis Āboltiņš – Āboliņš, Andris Bērziņš, Kaspars Bondars, Baiba Fromane, Normunds Grinbergs, Leonīds Jākobsons, Vilnis Krēsliņš , Ināra Laube,** **Ilmārs Leikums,** **Gints Miķelsons, Elīna Rožulapa, Normunds Tirāns, Gunārs Valinks, Edmunds Valantis**, **Roberts Vecums–Veco.** Aizvieto: **Marija Gorškova** (LPS); **Ilma Valdmane** (VARAM).

Uzaicinātie: **Olga Geitus - Eitvina** - EM Būvniecības politikas departamenta direktore;

 **Svetlana Mjakuškina** – Būvniecības valsts kontroles biroja direktore;

 **Renārs Špade** – Būvniecības valsts kontroles birojs;

 **Anna Upena** – Latvijas Būvuzņēmēju partnerība;

 **Edgars Dreimanis** – Latvijas mērnieku biedrības valdes loceklis;

 **Jolanta Gau** - Latvijas mērnieku biedrības valdes locekle.

Sēdē nepiedalās: Vija Gēme, Uldis Papulis, Jurijs Strods (LPS), Laura Vikšere.

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Padomes lēmums Par 2018.gada 22. janvārī parakstīto Davosas deklarāciju un augstas kvalitātes būvniecības būvkultūras (*Baukultur*) ieviešanu būvniecībā.
2. Ekonomikas ministrijas informācija par normatīvā regulējuma izstrādi un virzību:
	1. par publisko būvdarbu līgumu un publisko pakalpojumu līgumu izstrādi.
3. Informācija par būvniecības nozares Ģenerālvienošanās projektu.
4. Citi jautājumi:
	1. Padomes lēmuma pieņemšana par darbinieku kvalifikāciju apliecinošu dokumentu nepieciešamību būvniecībā strādājošo nereglamentēto profesiju strādniekiem;
	2. Informācija par Būvniecības nozares Latvijas 100gadei veltītā konkursa sagatavošanu;
	3. Informācija par “Būvniecības dienas 2018” norisi un sasniegtajiem rezultātiem;
	4. Latvijas Būvniecības padomes nākamās sēdes Darba kārtība.

Sēdi sāk 15:05

**Protokolā lietotie saīsinājumi**

BIM – Būvniecības informācijas modelēšana

BIS – Būvniecības Informācijas sistēma

BVKB – Būvniecības valsts kontroles birojs

EM – Ekonomikas ministrija

ES - Eiropas Savienība

LBP, Padome – Latvijas Būvniecības padome

MK – Ministru kabinets

FIDIC - Starptautiskās Inženierkonsultantu Federācija

LIKA – Latvijas inženirkonsultantu asociācija

**1.§**

**Padomes lēmums Par 2018.gada 22. janvārī parakstīto Davosas deklarāciju un augstas kvalitātes būvniecības būvkultūras (*Baukultur*) ieviešanu būvniecībā**

----------------------------------------------------------------------------------------------

**Ziņo:** A.Dzirkalis

Iepriekšējā sēdē Padome noklausījās informāciju par šā gada 22.februārī Pasaules Ekonomikas forumā pieņemto Davosas deklarāciju. Pieņemot deklarāciju, Eiropas kultūras ministri būvniecības kultūru atzīst par kopēju labumu un atbildību, apņemoties ieguldīt īpašas pūles, lai ikvienā valstī sasniegtu augstas kvalitātes būvniecības kultūru. Padome vienojās atbalstīt deklarāciju un pieņemt lēmumu par to, kā padome varētu sekmēt deklarācijas ieviešanu Latvijā un izteica priekšlikumus Padomes lēmuma projektam.

**E.Rožulapa** ierosina lēmumā iekļaut tekstu –

Esam iepazinušies ar Davosas deklarācijā pausto apņemšanos, apzināmies tās svarīgumu un nepieciešamību deklarācijas principus ieviest ikdienas praksē. Apņemamies savu organizāciju iepazīstināt ar šo deklarāciju un veicināt deklarācijā izvirzīto būvniecības kultūras (*Baukultur*) principu iestrādāšanu dažādos organizāciju gatavotos dokumentos.

**A.Dzirkalis** ierosina papildināt –

Mudināt valsts un pašvaldības iestādes rādīt pozitīvo paraugu un būt vadošajām iestādēm kvalitātes un būvniecības kultūras ieviesējām savos būvniecības projektos.

**G.Āboltiņš – Āboliņš** – svarīgi ne tikai ko mēs būvējam, bet kā mēs būvējam, šī daļa dokumentā iztrūkst. Tam vajadzētu pievērstie nākotnē.

Padome vienojas veidot dokumentu3 sadaļās un izstrādāt Latvijai rekomendējošu dokumentu Davosas deklarācijas ieviešanai.

**Nolemj**: Ņemot vērā sēdes laikā izteiktos priekšlikumus sagatavot Padomes lēmuma projektu, par Davosas deklarācijas un būvniecības kultūras (*Baukultur*) ieviešanu Latvijā.

**2.§**

**Ekonomikas ministrijas informācija par normatīvā regulējuma izstrādi**

 **un virzību**

----------------------------------------------------------------------------------------------

**Ziņo:** O.Geitus-Eitvina

* 1. **par publisko būvdarbu līgumu un publisko pakalpojumu līgumu izstrādi**.

Būvniecības nozare vēlas, lai valstī tiktu pārņemti nemainīti FIDIC līgumu standarti, pielāgojot tos Latvijas likumdošanai. Lai to izdarītu ir nepieciešami grozījumi deleģējumam, jo deleģējums nepieļauj šādu pārņemšanu (Būvniecības likums).

Saeimas Juridiskais birojs ir bijis pret, ka šādu līgumu pārņemšanu pilnībā.

Ministrija tuvākajā laikā konsultēties ar Saeimas Juridisko biroju un Valsts kanceleju lai precizētu kurā no likumiem būtu jāveic grozījumi ( Būvniecības likums, Publisko iepirkumu likums).

Ministrija paralēli gaidīs priekšlikumus no nozares, par to ko saprotam ar būvinženieri, FIDIC līgumu izpratnē, kādas ir kvalifikācijas prasības, kādas tiesības atstājamas, jo tā ir atslēgas persona FIDIC līgumos.

**B.Fromane** – Partnerība tikās ar LIKA. Tā ir iestāde, kas var izplatīt FIDIC līgumus Latvijā un lūdza sazināties ar FIDIC par iespēju iegādāties pārvaldes iestādēm šos līgumus un noskaidrot informāciju par to kuri ir tie objekti, kuros jau tagad FIDIC līgumi tiek izmantoti. LIKA ir radījusi arī definīciju, kas ir inženieris FIDIC līgumu izpratnē, tas var būt gan fiziska persona, gan juridiska persona. Tāpat ir lūgums noskaidrot FIDIC vai kāda no valstīm to ir pieņēmusi kā standartu.

**Nolemj:** G.Valinkam, LIKA pārstāvim padomē, nosūtīt definīciju par to, kas ir būvinženieris FIDIC līgumu izpratnē, EM un padomei.

**3.§**

**Informācija par būvniecības nozares Ģenerālvienošanās projektu**

----------------------------------------------------------------------------------------------

|  |
| --- |
| **Ziņo:** B.FromaneAttiecībā uz Ģenerālvienošanās tekstu precizēti: 1.1.punkts; 1.2.1.punkts, kur tabula ar būvniecības nozares profesijām vēl var tikt papildināta; 1.2.2.punkts, kur tika precizēts to darbinieku loks, uz kuriem attiecas ģenerālvienošanās; 2.6. punkts, par tiesībām darba devējam piemērot koeficientu 0,7 minimālai stundas likmei, tikko mācības beigušiem, darbiniekiem bez pieredzes. Tika saglabāts jēdziens “darba alga”. Būvniecībā nodarbinātajiem minimālā mēneša darba alga normālā darba laika ietvaros būs 780 *euro.*Paredzēts, ka Ģenerālvienošanās stājas spēkā 6 mēnešus pēc publikācijas oficiālajā izdevumā “Latvijas Vēstnesis”, bet ne ātrāk kā 2019. gada 1. janvārī. Ja ir grozījumi un papildinājumi, tie stājas spēkā ne ātrāk kā 3 mēnešu laikā no dienas, kad tie publicēti oficiālajā izdevumā.Paredzēts, ka Ģenerālvienošanās ir spēkā līdz 2025. gada 31. decembrim. Katra puse var paziņot, ka vēlas vienošanos pārtraukt, ja tas nenotiek Ģenerālvienošanās turpina darboties uz nākamo 6 gadu periodu.Ģenerālvienošanās jāpublicē “Latvijas Vēstnesis”, publicēts tiek tikai tad, ja ir sasniegts nepieciešamais kvorums. Ģenerālvienošanās nestājas spēkā tikai attiecībā uz tiem, kas to parakstījuši, tā ir vispārsaistoša, bet tikai tad kad stājušies spēkā grozījumi Darba likumā par piemērošanu, bet ne ātrāk kā 2019. gada 1. janvārī.Padomi interesē, kā Ģenerālvienošanās attieksies un būvuzņēmumā strādājošajiem, kuru darbība neatbilsts saimnieciskās darbības statistiskās klasifikācijas NACE 2 kodam (tas ir 41 Ēku būvniecība; 42 Inženierbūvniecība; 43 Specializētie būvdarbi).Šobrīd visi kodi netiek atrunāti, par tiem varēs diskutēt vēlāk.Lai ģenerālvienošanās būtu saistoša visiem būvniecības nozares darba devējiem un attiektos uz visiem darbiniekiem, tad to darba devēju, kas paraksta ģenerālvienošanos, atbilstoši Centrālās statistikas pārvaldes datiem, preču apgrozījumam vai pakalpojumu apjomam ir jāpārsniedz 50 procenti no nozares preču apgrozījuma vai pakalpojumu apjoma.Būvniecības produkcijas apjoms 2016.gadā (jo 2017.gada dati oficiāli nav pieejami) - aptuveni 1,4 miljardi *euro.* Lai ģenerālvienošanās attiektos uz visu nozari, parakstītājiem kopā jābūt apmēram 712 milj. *euro* pašu spēkiem veiktā pakalpojumu apjoma būvniecībā.Ieguvumi nozarei:* Godīga konkurence
* Atlaides 50% virsstundām
* Summētais darba laiks
* Atlaide būvkomersantu nodevai 50%, tiem kas ir parakstījuši Ģenerālvienošanos.

Ģenerālvienošanās parakstīšana tiks uzsākta šā gada 10.maijā, plkst. 10:00 Melngalvju namā. Divus mēnešus arī citi uzņēmumi varēs pievienoties.**Nolemj**: Darba devēju organizācijām aicināt savus biedrus pievienoties un parakstīt Ģenerālvienošanos. |
|  |

**4.§**

**Citi jautājumi**

---------------------------------------------------------------------------------------------

* 1. **Padomes lēmuma pieņemšana par darbinieku kvalifikāciju apliecinošu dokumentu nepieciešamību būvniecībā strādājošo nereglamentēto profesiju strādniekiem**.(N.Grinbergs)

Būvniecības nozarē līdz šim nav pietiekami likts uzsvars uz profesionālās izglītības un pieredzes apliecināšanu piesaistītajam darbaspēkam. Kvalificēts darba spēks būvniecības nozarē ir pamatā kvalitātei, produktivitātei un drošībai, tas ceļ nozares prestižu (problēmas izklāsts pielikumā).

Šobrīd nozarē netiek prasīts kvalifikācijas apliecinājums, tāpēc lūdz padomi pieņemt lēmumu, kas sagatavots balstoties uz Būvniecības Nozares Ekspertu padomē, Būvniecības Padomes izglītības darba grupā apspriesto un lemto, par darbinieku kvalifikāciju apliecinošu dokumentu nepieciešamību būvniecībā strādājošajiem.

**A.Bērziņš –** atbalsta iniciatīvu, bet vēlas zinātkādi būs nākamie soļi šādam lēmumam, ko gribam ar šo lēmumu panākt. Šobrīd katra skola nosaka savu kvalifikāciju, programma vienāda, bet kvalifikācijas dažādas.

**G.Miķelsons** – atbalsta un ierosina precizēt lēmuma projektu, to izsakot plašāk - par Būvniecības nozares darbinieku kvalifikācijas sistēmas ieviešanu, kā arī noteikt atbildību un termiņus šādas sistēmas koncepcijas izstrādei.

**O.Geitus-Eitvina** – aicina padomāt par tiem darbiniekiem, kas arodu apguvuši padomju laikā un labi strādā savā profesijā bez kādiem dokumentiem, lai tuvākajos gados, strauji pieaugot būvniecības apjomiem, netiktu no nozares izslēgts liels skaits darbinieku. Skaidri jāsaprot ko mēs saprotam ar kvalificētiem darbiniekiem.

**R.Vecums–Veco** – caur kvalifikāciju unificēšanu, dodam cilvēkam pārliecību par savām spējām un to ka tas tiek novērtēts. Ģenerālvienošanās neko nedos, ja nav noteikta darbinieka kvalifikācija. Kvalifikācijai jābūt saistītai ar atalgojumu, tad arī būs interese šo kvalifikāciju pierādīt.

Visiem, kas atrodas būvlaukumā, jāļauj tur atrasties, bet jāļauj tiem pierādīt savu kvalifikāciju. Ārvalstīs jau ir izstrādāts mehānisms, kā pierādīt kvalifikāciju.

**Nolemj**: N.Grinbergam sagatavot lēmuma projektu, lai Padome varētu par to diskutēt nākamajā Padomes sēdē .

* 1. **Informācija par Būvniecības nozares Latvijas 100gadei veltītā konkursa sagatavošanu**.(B.Fromane)

Biedrībām un valsts pārvaldes iestādēm jāapdomā iespēja un gatavība šajā pasākumā piedalīties.

Konkurss - Balva **Latvijas Gadsimta Būve**

Pasākuma būtība - apbalvot būves, kas 100 gados tapušas un ar kurām varam lepoties

Pasākuma jēga un pievienotā vērtība -

Veicināt izpratni par to, kas ir kvalitatīva būve mūsdienu sabiedrībā un apzināšanos, ka būve kalpo gadu desmitiem un visiem iesaistītajiem pret jebkuru būvniecības procesu jāizturas ar lielu atbildību un ilgtermiņa skatījumu. Veicināt sadarbību starp inženieriem, būvniekiem, arhitektiem un pasūtītājiem. Pielikumā prezentācija un detalizēts pasākuma plāna apraksts.

2018.gada maijā

Arhitektu, būvnieku, inženieru, valsts pārvaldes kopsapulcē tiek svinīgi parakstīts nodomu līgums par balvas izveidošanu un tiek izdiskutēts Latvijas Gadsimta Būvju koncepts un pirmās vadlīnijas.

* Pasākums tiek atspoguļots medijos, kā sākums Latvijas būvniecības un arhitektūras kopīgas nozīmes projektam.
* Tiek uzsākta komunikācija sociālajos tīklos, atspoguļojot sapulci
* Tiek uzsākta publiska komunikācija par projektu.

2018.gada jūnijs – septembris

Plāna realizēšana

- Tiek izvēlēts balvas mākslinieks;

- Ārzemju un Latvijas žūrijas locekļi tiek aicināti apbraukāt objektus un uzsākt vērtēšanu;

- Balvas mājaslapā tiek izveidota sadaļa, kur sabiedrībai ir iespēja iepazīties ar nominētajiem darbiem un atstāt savu balsi;

- Balvas komunikācijas atbalsts.

2018.gada septembris - decembris

Rezultātu sagatavošana

* Tiek finalizēts žūrijas vērtējums;
* Uzsākta ceremonijas plānošana;
* Uzsākta Balvas komunikācija.

2019.gada janvāris – Balvas pasniegšanas ceremonija

2019.gada janvāris – februāris

- Balvu piestiprināšana pie būvēm;

- Grāmatas izdošana.

Kopējais budžets tiek pārstrādāt. Plānots, ka daļu finansējuma sedz nozare un daļu sabiedrības iesaistīšana.

**Lai uzsāktu pasākuma organizēšanu ir nepieciešams finansējums un Partnerības biedri jau izvērtē finansiālā atbalsta iespējas, tāpēc svarīgi ir zināt kāds ir pārējo organizāciju viedoklis, par piedalīšanos pasākumā ar finansiālu un organizatorisku atbalstu.**

**Nolemj**: 1. B.Fromanei visiem izsūtīt prezentāciju, lai katra organizācija varētu pieņemt individuālu lēmumu par iesaistīšanos un pasākuma finansējumu;

 2. Organizācijām informēt Partnerību par pieņemtajiem lēmumiem.

* 1. **Informācija par “Būvniecības dienas 2018” norisi un sasniegtajiem rezultātiem.** (S.Mjakuškina)

Būvniecības dienas norisinājās šā gada 11.-12. aprīlī, kad būvniecības nozare diskutēja par digitālām pārmaiņām un atbildību būvniecībā.

Pirmā diena **Digitālā būvniecība**

Šajā dienā tika runāts par BIM tehnoloģiju ieviešanu un plašākas lietošanas izaicinājumiem un elektroniskās dokumentu aprites pilnvērtīgu ieviešanu BIS, tehnoloģiju sasaisti. To nosaka mūsdienu attīstības tendences būvniecības jomā un prasības būvniecības procesa dalībniekiem pēc efektīva darba ar informāciju integrētā digitālajā vidē.

BVKB uzsācis darbu pie BIS projekta 2. kārtas. BIM integrēšana BIS sniegs iespēju nodrošināt pārredzamu procesu būvniecībā visām iesaistītajām pusēm, tāpēc svarīga citu valstu pieredze BIM ieviešanā dzīvē un piemērošanā.

Lai praktiski uzsāktu darbu pie BIM tehnoloģiju piesaistes BIS, tiks veidota darba grupu, piesaistot nozari. Plānots iegūt ES finansējumu, lai varētu finansiāli atbalstīt ekspertus, kas varētu sagatavot BIM ieviešanas stratēģijas un rīcības plānu BIM ieviešanai. Aicinās padomi iesaistīties darba grupā.

Otrā diena **Atbildīgā būvniecība**

Šajā dienā notika diskusija par kvalitāti būvniecībā.

Plānots, ka BVKB kā uzraugošai iestāde, nevis vairāk kontrolēs atsevišķus būvniecības posmus, bet vairāk uzmanības pievērsīs iekšējai kvalitātes kontroles sistēmai, tāpēc bija jāsaprot, kādas šobrīd ir tendences kvalitātes kontrolē. Tuvākajā laikā būtu jāsaprot, kāda ir labākā prakse. Plānots veikt labās prakses apkopojumu, izstrādātu metodiku, lai palīdzētu būvkomersantiem būvniecības procesā ienest objektos efektīvu kontroles sistēmu. Tas būtu pamats, lai ievestu dzīvē uz risku vadību balstītu būvniecības kvalitātes kontroli.

**Nolemj:** Pieņemt informāciju zināšanai.

* 1. **Latvijas Būvniecības padomes nākamās sēdes Darba kārtība**

**Nolemj:** Nākamo Latvijas būvniecības padomes sēdi sasaukt **2018.gada 24. maijā, plkst.15:00.**

Sēdi slēdz 16:35

Padomes priekšsēdētājs A.Dzirkalis

Protokolēja I.Rostoka